钦定古今图书集成/明伦汇编/交谊典/第041卷 > 礼记 > 《答徐陵书》李那
## 钦定古今图书集成/明伦汇编/交谊典/第041卷 > 礼记 > 《答徐陵书》李那

繁霜应管，能响丰山之钟；元云触石，又动流泉之奏。
矧伊物候，具或冥符。况乃襟期，相忘道术。楚齐风马，
吴会浮云，行李无因，音尘不嗣。殷御正御命来归，嘉
言累札。江南橘茂，蓟北桑枯，阴惨阳舒，行止多福。足
下泰山竹箭，浙水明珠，海内风流，江南独步。扶风计
吏，议折祥禽；平陵李廉，办酬文约。况复丽藻星铺，雕
“文锦缛，风云景物，义尽缘情，经纶宪章，辞殚表奏。久
以京师纸贵，天下家藏，调移齐右之音，韵改河西之
俗。岂直扬云藻翰，独留千金，嗣宗文雅，唯传好事。仆
世传经术，才谢刘歆，家有赐书，学匪班嗣。弱年有意，
频爱雕虫。岁月三馀，无忘肄业。户牖之间，时安笔砚。
嚬眉难巧，学步非工。恒经牧孺之讥”，屡被陈思之诮。
羞逢仲子，类居山之鼓琴；屡见子将，同本初之车服。
不谓殷侯，虚谈成价，遂同布鼓，轻响雷门。燕石空雕，
终惭比德。楚军虽拂，寔愧栖桐。岂若邯郸举袖，唯闻
变曲；协律飞尘，必应不顾。是以日南宝贝，遥望归秦；
合浦文犀，更希还汉。芳春行献，莺其鸣矣。悬豫章之
床，置长安之驿，厚筑墙垣，思逢郑侨之聘；工歌《周颂》，
伫奏延陵之乐。书缯有复，道意无伸。李那顿首。